উপ-রাষ্ট্রপতিরসচিবালয়
মাতৃভাষায় প্রাথমিক স্তরে শিক্ষাদান শিশুদের আত্মসম্মান ও সৃজনশীলতাকে বিকশিত করে : উপরাষ্ট্রপতি
মাতৃভাষার পুনরুত্থান ও প্রসারের জন্য উপরাষ্ট্রপতি ৫টি গুরুত্বপূর্ণ ক্ষেত্রকে চিহ্নিত করেছেন
নতুন দিল্লি, ২১ই ফেব্রুয়ারী, ২০২১
উপরাষ্ট্রপতি শ্রী এম ভেঙ্কাইয়া নাইডু, কমপক্ষে পঞ্চম শ্রেণি পর্যন্ত মাতৃভাষার মাধ্যমে শিক্ষাদানের আহ্বান জানিয়েছেন। তিনি বলেছেন, একটি শিশু তার বাড়িতে যে ভাষায় কথা বলা হয়, সেই ভাষায় যদি শিক্ষা লাভ না করে, তাহলে প্রাথমিক স্তরে তার শিক্ষা লাভে অন্তরায় সৃষ্টি হতে পারে।
বিভিন্ন গবেষণার কথা উল্লেখ করে শ্রী নাইডু বলেছেন, শিক্ষার প্রাথমিক পর্যায়ে একটি শিশুকে যদি মাতৃভাষার মাধ্যমে শিক্ষাদান করা হয়, তাহলে তার আত্মসম্মান ও সৃজনশীলতা বিকশিত হয়। নতুন শিক্ষানীতির প্রসঙ্গ উল্লেখ করে তিনি বলেছেন, এই নীতিটিকে পুঙ্খানুপুঙ্খভাবে রূপায়িত করা উচিত। কারণ এই নীতিটি প্রগতিশীল।
শিক্ষামন্ত্রক ও সংস্কৃতি মন্ত্রক আয়োজিত একটি ওয়েবিনারে উদ্বোধনী অধিবেশনে বক্তব্য রাখার সময় উপরাষ্ট্রপতি ৫টি গুরুত্বপূর্ণ ক্ষেত্রে মাতৃভাষার ব্যবহারের উপর জোর দিয়েছেন। প্রাথমিক স্তরে মাতৃভাষার মাধ্যমে শিক্ষাদান ছাড়াও প্রশাসনিক ক্ষেত্রে, আদালতের কাজকর্ম ও বিচারকের রায়দান স্থানীয় ভাষায় উচিত বলে উপরাষ্ট্রপতি উল্লেখ করেছেন। উচ্চশিক্ষা ও কারিগরি শিক্ষাতে স্থানীয় ভাষার ব্যবহার ক্রমশ বাড়ানোর উপর গুরুত্ব দেওয়ার প্রয়োজন। প্রত্যেকে যাতে নিজের বাড়িতে মাতৃভাষায় গর্ব করে কথা বলেন, তিনি তার উপরেও জোর দিয়েছেন।
শ্রী নাইডু বলেছেন, আমাদের প্রাচীন সভ্যতার মূল ভিত ভাষার বৈচিত্রের উপর দাঁড়িয়ে আছে। বিভিন্ন ভাষা পাশাপাশি সহাবস্থান করছে। কিভাবে আমাদের মাতৃভাষা মানুষের আবেগকে উদ্বেলিত করে, সেই প্রসঙ্গ উল্লেখ করে উপরাষ্ট্রপতি বলেছেন, আমাদের সামাজিক ও সাংস্কৃতিক পরিচয়ের গুরুত্বপূর্ণ যোগসূত্র মাতৃভাষায় নিহিত রয়েছে। আমাদের জ্ঞান ও প্রজ্ঞার ভান্ডারকে সুরক্ষিত, সংরক্ষিত ও বর্ধিত করে মাতৃভাষা। প্রশাসনিক কাজে মাতৃভাষার গুরুত্বের কথা উল্লেখ করে উপরাষ্ট্রতি বলেছেন, আমাদের রাজ্য এবং স্থানীয় স্তরে এর ব্যবহার বাড়াতে হবে। প্রশাসনিক উচ্চস্তরেও স্থানীয় ভাষার ব্যবহার বাড়াতে হবে। এই প্রসঙ্গে তিনি রাজ্যসভার উদাহরণ দিয়ে বলেন, সেখানে সদস্যরা তপশীলের ২২টি ভাষার মধ্যে যে কোনো একটি ভাষায় বক্তব্য রাখতে পারেন।
আন্তর্জাতিক মাতৃভাষা দিবস উপলক্ষ্যে হায়দ্রাবাদের মুছিনথালে স্বর্ণ ভারত ট্রাস্ট আয়োজিত অনুষ্ঠানে বক্তব্য রাখতে গিয়ে উপরাষ্ট্রপতি বলেছেন, উচ্চশিক্ষায় স্থানীয় ভাষার প্রয়োগ বাড়াতে হবে। সাধারণ মানুষের যাতে সুবিধা হয়, সেকারণে বিচার ব্যবস্থা এবং আদালতে স্থানীয় ভাষা ব্যবহারের উপর তিনি গুরুত্ব দিয়েছেন।
ওয়েবিনারে যে সব ভাষা বিলুপ্তির দিকে এগিয়ে যাচ্ছে, শ্রী নাইডু সেই ভাষাগুলির বিষয়ে উদ্বেগ প্রকাশ করেছেন। বিশ্বায়ন ও সমজাতীয়করণের কথা উল্লেখ করে তিনি বলেছেন, রাষ্ট্রসংঘ জানিয়েছে, প্রতি ২ সপ্তাহে পৃথিবী থেকে একটি ভাষা তার সংস্কৃতি ও বৌদ্ধিক ঐতিহ্য সহ হারিয়ে যাচ্ছে। তিনি বলেছেন, ভারতে ১৯৬টি ভাষা রয়েছে এবং এদেশে বিলুপ্ত হওয়ায় আশঙ্কা থাকা ভাষার সংখ্যা বিশ্বে সবথেকে বেশি। উপরাষ্ট্রপতি, শিক্ষা মন্ত্রকের স্কীম ফর প্রোটেকশন অ্যান্ড প্রিজার্ভেশন অফ এনডেঞ্জার্ড ল্যাঙ্গুয়েজস –এর প্রশংসা করেন।
বহু ভাষার গুরুত্বের কথা উল্লেখ করে তিনি বলেছেন, যত বেশি সম্ভব, তত বেশি ভাষা শেখা উচিত। তবে, এক্ষেত্রে মাতৃভাষার উপর দখল থাকতে হবে। তিনি বাবা – মা এবং শিক্ষক – শিক্ষিকাদের পরামর্শ দিয়েছেন মাতৃভাষার পাশাপাশি একটি জাতীয় এবং একটি আন্তর্জাতিক ভাষা তাঁরা যাতে ঐ শিশুদের শিখতে উৎসাহিত করেন, কারণ বিভিন্ন সমীক্ষায় দেখা গেছে, ভাষাগত দক্ষতা বেশি হলে, শিশুদের বৌদ্ধিক বিকাশ ভালো হয়।
এছাড়াও উপরাষ্ট্রপতি বলেছেন, অন্য ভাষা জানা থাকলে সাংস্কৃতিক বন্ধন তৈরি হয় এবং নতুন নতুন অভিজ্ঞতা সঞ্চিত হয়। একে অন্যের ভাষার প্রতি সম্মান ও উৎসাহ দেখালে আমরা এক ভারত, শ্রেষ্ঠ ভারত নীতিতে জাতীয় ঐক্য গড়ে তুলতে পারি।
ন্যাশনাল ট্রান্সলেশন মিশন, ভারত বাণী প্রকল্পের মতো বহুভাষিক সমাজের জন্য নানা উদ্যোগেরও উপরাষ্ট্রপতি প্রশংসা করেছেন। তিনি ভারতীয় ভাষা বিশ্ববিদ্যালয় এবং ইন্ডিয়ান ইনস্টিটিউট অফ ট্রান্সলেশন অ্যান্ড ইন্টারপ্রিটেশন গড়ে তোলার প্রস্তাবটিকেও স্বাগত জানিয়েছেন।
শ্রী নাইডু বলেছেন, অবিরত ব্যবহারের মাধ্যমে বিভিন্ন ভাষা সমৃদ্ধ হয় এবং প্রতিটি দিনকে মাতৃভাষা দিবস হিসাবে বিবেচনা করা উচিত। বাড়িতে, সমাজের মধ্যে, জমায়েতে এবং প্রশাসনিক কাজে মাতৃভাষায় দৃঢ় প্রত্যয়ের সঙ্গে গর্ব করে কথা বলার জন্য তিনি আহ্বান জানিয়েছেন।
এই অনুষ্ঠানে উপরাষ্ট্রপতি ইন্টারন্যাশনাল ভার্চুয়াল ক্যালিগ্রাফি এক্সিবিশনের উদ্বোধন করেছেন। অনুষ্ঠানে শিক্ষামন্ত্রী ড. রমেশ পোখরিয়াল নিশাঙ্ক, সংস্কৃতি মন্ত্রী শ্রী প্রহ্লাদ সিং প্যাটেল, শিক্ষা প্রতিমন্ত্রী শ্রী সঞ্জয় ধোতরে সহ বিশিষ্টজনেরা উপস্থিত ছিলেন।
উপরাষ্ট্রপতির ভাষণটি পড়তে হলে নীচের লিঙ্কে ক্লিক করুনঃ-